Fredag faldt der dom i voldssagen, hvor Silkeborgs Superliga-træner, Peter Sørensen, stod tiltalt for to forhold af vold mod ekskonen. Han blev frifundet ved retten i Aarhus

AARHUS (byretten): Fredag middag faldt der dom i sagen mod Silkeborgs Superliga-træner, Peter Sørensen, som var tiltalt for to milde forhold af vold mod ekskonen, Olivia Pontoppidan, og deres fælles datter.

Og ved retten i Aarhus blev Peter Sørensen frifundet for begge forhold. Det er en enig domsmandsret, der frifinder Peter Sørensen. Dermed kan træneren vende trygt tilbage til gerningen i Silkeborg IF.

Anklagemyndigheden har nu 14 dage til at finde ud af, om den vil anke dommen.



Dommerne lagde vægt på, at der er gået lang tid fra forholdene er sket til anmeldelsen af dem fandt sted.

Efter dommens afsigelse gav Peter Sørensen et lettelsens suk og trykkede hånd med Silkeborgs direktør Kent Madsen og bestyrelsesformand Henrik Lyhne, der var til stede ved retten i Aarhus.



Oplistede 60 voldsforhold

De to sager var en udløber af en stribe politi-anmeldelser, som Olivia Pontoppidan indgav for et år siden, da hun forlod Peter Sørensen med parrets tre-årige datter.

Under en langstrakt afhøring hos politiet oplistede Silkeborg-trænerens ekskone omkring 60 voldsforhold. Forhold som politiet imidlertid ikke kom langt med i efterforskningen, da der ikke var vidner til nogen af episoderne.

Det dukkede der så op, da en veninde til Olivia Pontoppidan meldte sin viden om yderligere to forhold til politiet. Episoder som ekskonen ikke havde listet i sin oprindelige anmeldelse.

Og netop tilstedeværelsen af et vidne betød, at de to sager efter krav fra statsadvokaten i Viborg blev hevet i retten i den sag som netop er afgjort.

Verbalt meget voldsom

Det betød at Silkeborg-træner Peter Sørensens og hans ekskones liv som hund og kat med hyppige skænderier blev oprullet i retten.

Under det første retsmøde i sagen vidnede Olivia Pontoppidan og brød sammen i tårer flere gange, mens hun beskrev Peter Sørensen som opfarende og jaloux.

- Han var verbalt meget voldsom. Når jeg ville flytte mig og gå, hev han hårdt fat i mig, sagde Pontoppidan under afhøringen og understregede, at hun var bange for Peter Sørensen.

Hun sagde videre, at Sørensen også blev verbalt aggressiv mod parrets lille datter, og at hans temperament også antog fysisk karakter over for hende.

Peter Sørensen afviste i sin afhøring pure, at han skulle have været voldelig, men han erkendte, at han i nogle tilfælde havde holdt Pontoppidan fast, idet hun 'blev fysisk på stort set alle mulige måder'.

- Hun har slået og sparket, sagde Sørensen i retten, hvor han fremstod veltalende og fattet, men ikke upåvirket. Han slog fast, at hans ekskone har dyrket karate og er fysisk stærk.

Erkender kast med stol

Mens Peter Sørensen under hele forløbet har nægtet sig skyldig i anklagerne, erkender han dog, at han ved en enkelt lejlighed har råbt højt og kastet en stol gennem stuen.

Sørensens forsvarer i sagen, Michael Juul Eriksen, sagde i sit forsvar, at han anser ekskonens og venindens vidneforklaringer for utroværdige.

Samtidig undrer han sig også over, at anmeldelserne om vold er dukket op lang tid efter, at volden skal være sket.

Ifølge forsvareren kan årsagen til det være, at ekskonen ville gøre brug af voldsanklagen som et led i at sikre sig forældremyndigheden over parrets fælles datter.

Voldssagerne kort og godt I al sin enkelthed handler sagen om, at Peter Sørensen står tiltalt for to tilfælde af vold mod sin ekskone og deres lille datter.



Første forhold omhandler en episode i 2014. Her skubbede Sørensen sin tidligere hustru, Olivia Pontoppidan, som stod med parrets dengang ni måneder gamle datter. Hustruen væltede bagover i et sofabord og videre ned i på en sofaen og dernæst ned på gulvet.



Den anden episode af vold fandt sted i 2015 til en fest i et kolonihavehus. Her skulle Sørensen have taget hårdt fat i ekskonens arm i en sådan grad, at hun væltede omkuld. Derefter skulle Sørensen ifølge politiets efterforskning have hevet Olivia Pontoppidan adskillige meter hen over både grus og fliser.

I dag falder dommen: Tidligere voldssager presser Peter Sørensen

Peter Sørensens eks-kone om datteren: 'Det er hende, han vil ramme'

Peter Sørensen afviser vold: Anklager eks'en for at slå og sparke

Peter Sørensens ekskone fra sit skjul: - Vi er i livsfare, hvis han finder os